Terorizam i internet (22/6/04) - 2004-06-22
Stručnjaci za borbu protiv terorizma kažu da jednostavan pristup globalnoj publici, koji internet omogućava, sve više privlači terorist
Stručnjak za borbu protiv terorizma Gabriel Weimann naziva internet virtualnom bojišnicom koja teroristima omogućava međusobno komuniciranje, ali i regrutiranje budućih terorista i pristaša. Internet je, smatra on, posebno koristan za globalne terorističke mreže poput al-Qaide. Prva prednosti interneta, po Weimannu – jest lak pristup:"Čak ne trebate imati kompjutor. Dovoljno je otići u gradsku biblioteku kao što to čine operativci al-Qaide. Ili možete otići u neki internet café. Nema nikakve kontrole, pravila i zakona. Nitko ne cenzurira vaše poruke". Internet također omogućava jeftinu, trenutnu komunikaciju s globalnom publikom te anonimnost. "Možete sjediti u nekom kafiću, recimo u Londonu, koristiti server u Južnoj Africi te uputiti poruku nekome u Sjevernoj Americi – a da to nitko ne otkrije" - kaže Gabriel Weimann koji je u svom istraživanju otkrio da se prije deset godina internetom koristilo manje od deset terorističkih organizacija. Danas postoje tisuće internet stranica koje predstavljaju teroriste i radikalne skupine diljem svijeta. Internet, također, pruža teroristima vrijedne informacije, kao što su red letenja zrakoplova, podaci o mjestima na kojima se nalaze mete napada, zemljovidi i slično. Pored toga teroristi pokušavaju vrbovati mlade nevinim igrama, crtićima i internet pričaonicama u kojima šire svoje ideje. Međutim, internetom se koriste i oni koji se bore protiv terorizma. Sigurnosne agencije prate internet u pokušaju otkrivanja signala koji bi upućivali na nove terorističke zavjere. Neki radikalni sajtovi su i zabranjeni. Steven Monblatt, izvršni direktor Inter-američkog odbora protiv terorizma, koji djeluje u sklopu Organizacije američkih država, govori o izazovima u toj borbi: "Kako držati opasne informacije dalje od interneta? Osobno ne vidim niti jedan razlog zbog kojeg se na internetu slobodno mogu pronaći informacije o tome kako sačiniti otrov ili kako proizvesti bombu. No isto tako treba voditi računa o potrebi da, kad možemo, zaštitimo slobodan protok informacija". Organizacije za zaštitu ljudskih prava neprestano upozoravaju da bi određene mjere za borbu protiv terorizma mogle prekršiti privatnost korisnika interneta i temeljna građanska prava.